Boland se wen nie genoeg vir uitspeelplekDie Boland Kavaliers het weliswaar die naweek 27-6 teen die Border Bulldogs gewen, maar dit was nie genoeg om vir die uitspeelrondes in die Curriebeker se Eersteliga te kwalifiseer nie. Die SWD Arende en die Valke het albei genoeg gedoen om die laaste twee plekke te bespreek, ondanks die 50-29 neerlaag van die Valke teen die Luiperds. En die Arende se 42-27 sege oor die Griffons het nie `n effek op die tweede plek van die Welkomspan gehad nie. Ironies genoeg sal die halfeindstryde `n herhaling van die naweek se wedstryde wees, met die Griffons wat tuis teen die SWD speel en die Luiperds wat weer in Potchefstroom teen die Valke uitdraf. Die halfeindstryde vind eerskomende naweek plaas.